毛希元隠居廬山卧龍瀑
作者：葉適
朝代：宋

paragraphs: 毛子駡吳曦，蜀山眇孤墳。
五老急招聘，延留如大賓。
龍分自眠地，蕙帳饒珠蠙。
巖花開恨晚，谷鳥鳴先春。
吊古一沉思，千載多逸民。
登高一長望，萬里皆積雲。
子勇書印曆，憂憤著彌綸。
曷不草露布，從容靜風塵。
低頭汲澗曲，煮豆萁爲薪。
沮溺上之恥，昔賢終賤貧。